floriandebaene/DutchDraCor4ML huggingface dataset:
tis ons genoch dat wij niet mispresen // sijn //
Want wij sijn slecht en recht in constige neringe
dus laet / u / dit voor een prolooch gelesen // sijn
En geeft audientie laet onrust verknesen // sijn
wij sullen beginnen maer om druck te versoeten
sullen wij eerst nae behooren d'overicheijt groeten
Hij die hemel en aerde van niet heeft gemaeckt
Verleen alle christen princen een vriendlijck accoort
Op dat de goddelijcke vrede mach worden gesmaeckt
Hij die heeft hemel ende aerde van niet gemaeckt
Den bitteren noot heeft sijn soon voor ons geraeckt
Om ons te bevrijen vant helsche confoort
Verleen allen christen princen een vriendlijck accoort
op dat den bloetdorstigen Mars mach worden versmoort
En geeft dat onsen schout en Baijljuw ongestoort
recht en Justitie mogen administreren
Twelck wij haer toewenschen so alst behoort
met een vriendlijcke groet als ons eersaeme heeren
Ock willen wij mede saluteeren
burgemeesters ende schepenen met een blij geschal
Den welcken wij toe wenschen wijsheijt int regeeren
die haer godt wil ggeven in dit aertsche dal.
Ons vriendelijcke medebroeders van lieft boven al
die als eedele wijnranckgens in const niet beswijcken
dies en willen wij niet vergeten maer groot en smal
groeten wij haer vriendlijck om dat Trou doet blijcken
Ock alle burgers en inwoonders als armen ende rijcken
die hier hier ontrent sijt om ons te sien spelen
wij bidden vriendlijck Laet afgonsticheijt wechstrijcken
en oft wij ijet faijliergden ons fauten wilt heelen
Verkeert geen goet int quaet slacht niet den oneelen
Suijcht uuijt den speelcoren geen fenijn als arghe spinmen
Bewaert oock u buijdels wel / wij moettent u beveelen
hoort siet en swijcht wij gaen terstont beginnen
fijnis Regulen. 96 / lan
Een prolooch speelwys van 4 personages op de materie dienende opt spel van
						sinnen vande Coninck proetus Abantus
de personages syn dese
1- werreltsche mensch
2- veelder leij sonden
3- goet onderwijs
4- de kennisse gods
weerreltsche mensch eerst uuijt
Hoe Liep die prij /
Hoe was sij vervaert
Ick wed sij sal niet haest weercoomen
Sij riep moort moort
werreltsche mensch.
Jaesij bij gans paert
Hoe Liep die prij...
Hoe was sij vervaert...
Sij mach gaen cruijpen onder Lucifers staert
En appelen schudden Cerberus boomen
veelder leij sonden.
Hoe liep die prij.....
Maer Liefsten nu moet vreucht sijn aengenoomen
tot onser vromen // alhier ter plecken
want tis nu vastelavent ick segt sonder gecken
dus wilt ons doen decken / een taefftgen wel bereijt
so mogen wij tavont vrolijck sij met ijdelheijt
want so hiet ons waerdin daer wij logeren // sellen
dus wilt u tot mijn begeren // snellen
en ongeneucht leeren vellen // in swerrelts contreijen
ick sal gaen wandelen en u inden hout verbeijden
maer segt den waerdin oock dat sij ons wil toemaecken
een beddeken bespreijt met schoon linnen laecken
daer wij dan op mogen smaecken // vrou venus lusten
och wij sullender so vriendlijck op rusten
ghij in mijne en ick in u armkens gedoocken.
Dats wel goet maer liefsten alst al is gesproocken
so moet ick u wadt vraegen wilt mij antwoort geven
ghij sijt mijn alderliefsten int hart verheven
die ick sonder sneven // boven ijemant op aerden
hartelijcken bemin als den vermaerden
met grooter eerwaerden als dappel mijnder oogen
en als ick nu al u wil doe nae mijn vermogen
so datter ongelogen // niet mach gebreecken
sult ghij mijn dan oock immermeer van u versteecken
segt onbesweecken // sult ghij mijn oock getrou // blijven
Och Jae ick ghij sult altijt mijn liefste vrou // blijven
boven alle wijven // inde werreltsche natie.
Mach ick dat geloven.....
Jae ghij sonder turbatije
en sonder fallatie // dus wilt u toch spoeijen
Geeft mij daer de hant op / om thart te verfroeijen
met een vriendlijck cusgen tot liefts versterckinge
Dats gaern gedaen want door lieffelijcke werckinge
proeftmen de Lieffde oftse oock oprecht // is
Maer Liefsten ghij weet wel dat wijff niet slecht // is
en dat sij doorvlecht // is // met veel listige treecken
so datmen over al van haer weet te spreecken
waermen compt buijten stat offt hier binnen
oft sij ons betraepten sij soud' mijn doen spinnen
tgaeren van verdriet ick doet u gewaegen
en sij sou wel haest mijn van u verjaegen
met harde slaegen als een felle beest
Sij salt wel laeten int minst off int meest
dus weest niet bevreest // voor haer practijcken
want comptse bij ons ick salse so bestrijcken
met ongebranden asch dat haer niet veel lusten // sal //
en dat sij ons met vrede wel laeten rusten // sal //
Ghij weet wel dat sij is een arge queester
en alleen bent ghij wel drie dubbelt haer meester
maer compt sij met meer hulps so blijven wij beschaempt
Sij coom met wije sij wil nochtans salse sijn geblaemt
al brocht sij Sampson me die den Leeuw versloech
oft hercules die een ijseren codde droech
ick salse altsaemen met mijn stock doen versmachten
Wadt stock is dit dan hoe hiet hij
Maer god verachten....
bij daegen en bij nachten // mijn seer wel gerijvende
want ick daermee benner wonder bedrijvende
als ick tegen sulcken volckgen moet vichten
So wil ick dan alle swaricheijt doen swichten
en volbrengen mijn bootschap die ghij mij hebt bevolen
maer wilt mijn eerst seggen onverhoolen
in wat straet woont de waerdin oft in wat huijs
doet sonder confuijs // mijn hier van bescheijt.
Sij woont op de noortsij vant gulden cruijs
inde straet diemen noempt misdadicheijt
daer sult ghij werltsche lust wel sijen uuijthangen
ick ben daer wel bekent dus sonder verstrangen
bootschapt van mijn men sal u willecom hieten
nu Liefsten adieu ick gae heen sonder verdrieten
maer ick moet u eerst eens cussen al sout u wijff spijten
want daermee meen ick haer heel uuijt nest te bijten
Daer gaet sij heen die schoonste vrou
diemen mach vinden in eenich landou
hier ontrent want ick noijt geen schoonder en sach
noch lieffelijcker van weesen dies ick wel seggen mach
dat sij is die lieffsten in mijn hart gepresen
die mijn van alle melancolij can geneesen
thien mael beter dan dat oude verompelt vel
die haer altijt tegen mij maeckten soo rebel
met kijven en gnorten sonder ophouwen.
daerom ick haer wech gejaecht heb hoort dit ontfouwen
want mijn Lust niet meer dat out gemelijck fel te touwen
wel hoe compt mijn buerman daer so drustich Loopen
Hola hoorde ick vlus niet moort roopen
mijn docht immers Ja / wel wat mochter te doen // sijn //
wasser te kijven off te vechten wilt dit bevroen // mijn //
ijemant diet weet....
O buerman ick salt u vertellen
ick Jaegden mijn wijff wech die van duijvels vellen
tsaemen genaeijt is so ick can raemen
U wijff buerman dat moecht ghij u wel schamen
tis tot uwer blaemen // dat ghij sulcken vrou met eeren
so schandelijck wech Jaecht maer hoort mijn begeeren
wat was de saecke toch / wiltet mijn vertaelen
Sij is wech ick salse oock niet weerhaelen
tspijt den duijvel en al diet mishaecht
Maer wat was doorsaeck dit wort u gevraecht
doet mij toch bescheijt indient u belieft
Dat bescheijt sal u wel haest worden gebriest
om dat sij out lelick ende spijtich // is //
en mijn gebreecken mijn altijt verwijtich // is //
dit stont mij niet meer te lijen dus onversaecht
heb ick haer verdreven een wech gejaecht
maer eerst smeerden ick haer bult oock wel te degen
met desen stock want die most sij leeren dregen
al ist een out wijff ickt maeckten haer Jisack
Och dit sal u noch brengen in groot ongemack
indien ghij lang blijft bij desen qua sinnen
maer ick hoop niet dat ghij een ander te minnen
Beij Ja ick in trouwen ben ick oock een man
die sonder wijff off boeltgen leven can
Wat hebt ghij dan voor een boeltgen
Maer veelderleij sonden
daer ick om haer vrindelijcheijt ben aengebonden
een aerdich dier // so net en fier // alsmen mocht vinnen
O werreltsche mensch wat gaet ghij beginnen
dat ghij kennisse goods daerom hebt van u verstooten
tverdriet dat u overthooft hangt is niet te vergroten
indien ghij blijft in dese verkeeringe
dus bid ick u vriendelijck hoort nae mijn leringe
en dat ick segge wilt in u hart vaten
Nu dan hebt ghij wat te .. seggen wilt niet lang praten
mijn tijt die gaet dus maeckt corts een ent // doch //
O werreltsche mensch hoe sijt ghij verblent // noch
dat ghij u selven dus gaet missaecken
deur u quade wercken en goddloosse saecken
die ghij bedrijft hier op dese tijt // nu //
aen u degelijcke huijsvrou die ghij bent quijt // nu //
want ghij noch dus voortgaet ick moettet u verclaeren
so salmen haest een beestelickheijt aen u sien openbaeren
als eertijts aen Coninck Proetus dochters is gebleecken
die door haer hovardije en rebellige treecken
van Juno worden verandert in koeijen
dies sij int velt als beesten liepen Loeijen
met hoornen ende clauwen seer deerlijck om kijcken
dit sullen de broeder van Trou moet blijcken
breder verhaelen in een sinnelijck p batement
dus bid ick u dat ghij met mijn derwaerts went
en sietse spelen naer constige advijsen
Ick twijffel niet oft in u sal rijsen
kennisse van u groote gebreeckelickheijt
so dat ghij veelderleij sonden met haer smeeckelickheijt
terstont sult verstooten en u eijgen wijff
kennis goods weer tot u roepen om sonder gekijff
al u Leven voorts vrientlijck met haer om te gaen
als coninnck Proetus dochters hebben gedaen
die door haer beestelijcke schenisse
gecomen sijn tot der sonden kennisse
en also in haer menschelijcke forme sijn verkeert
dus gaet toch mee ick hoop ghij sulter door worden geleert
Dat wil ick wel doen maer selt oock lang duijren
goet onderwijs.
Niet langer dan ontrent scharp twee uuijren
dats immers niet te lang dus laet ons gaen wandelen
om te sien hoe sij desen saeck sullen handelen
maer Laet ons wat aentreen / want nae ick can mercken
tis meer dan tijt want ick sie daer twee constige clercken
op teneel ontspreijen Rethorices vlercken
comende vrijmoedich en onbesweecken
om met malcander den prolooch te spreecken
dus wilt naerstich toeluijsteren sonder schromen
alst uuijt is sullen wij wel weer bij malcander coomen.
. finis . lanck 160 Regulen.
Item hier begint het spel van sinnen van een coninck genaempt / Proetus
						Abantus
de parsonages sijn dese:
.1. de coninck proetus
.2. hertelijck medelijden met een lelij
.3. punitie nae recht.. met een swart
.4.. Juno. met paus veren
.5.. maera.
.6.. Eruale drie dochters des
.7. Lijsippe. conincks.
8.. Melampus
9.... Natuerelijcke wijsheijt
Int overblat begint het spel / fol 12 /
						ende is gespeelt tot haerlem van de broeders van
						Trou moet Blijcken / den 12 en februijari / anno / 1589.
Punitie van recht eerst uijt met een svaert
Edelheijt is den boom van eeren
groeijende uuijt deuchdelijcke wercken
Hertelijck medelijden
Wie sijnse die hem tot eedelheijt keeren
edeheijt is den boom der eeren
Die den raet der edelheijt wel leeren
die sullen deucht met deuchden stercken
Die edelheijt met goeden oogen mercken
t'rat der fortuijnen valt hem ten goede
Het compt meest uuijt edelheijt van bloede
datmen den staet der edelheijt bemint
Donbeleeffde die deucht noch eere en kint
haet de edelheijt alder meest // siet //
hertelijck medelijden.
Hij baert sijn plompicheijt
Hij en heeft den geeft niet
te beminnen daer deucht uuijtrijst
Beestelijck so haer natuere bewijst
leven sij sonder regel oft mate
versmadende d'eldelheijt van state
daer vileijnich Leven causij aff sij
Tis seecker also...
Ick blijver oock bij.....
t'blijckt aen conimck proetus Abantus dochter schone
al sijn sij bequamelijck van persoone
sij versmaden de edelheijt daer sij meugen
Geen edel harte en mach hem verheugen
door haer grove natuer die genegen // is
tot alle vijleijnicheijt
Nae dat gelegen // is /
willen wij haer scharpelijck onderwijsen
ende den staet der edelheijt loven en prijsen
met den coninck vol fantazijen
om haer onsedelickheijt
Hertelijck medelijen.....
u deuchdlijck opset is mijn bequaem
Hertelijck medelijden is mijnen naem
ick draeghe den Lelij der ontfarmherticheden
Een tswaert van Justite scharp van sneden
draecht ick want ick heet punitie nae recht
Onse mening is goet...
Al sijn wij wij slecht
wij sullense deuchdlijck instrueren
eer punitie nae recht haer sal punieren
so datter hem elck aen spiegelen // sal
Ick hooper dat hem elck bet regelen // sal
al ist datmen contrarij somt // hier //
puintie nae recht
Ick duchter vooren....
Die coninck compt // hier //.....
Hij is bedroeft...
Dat is wel redelijck......
Dat is om heur Leven onsedelijck
die deucht eer ende edelheijt versmaden
Ghij sultse onderwijsen ende raeden
Ende ghij hartelijck medelijen
want diemen bemint die salmen castijen.
De coninck Proetus
Ongeneucht verweckt melancolijen
om dat de fleur van mijn heerschappijen
en taenschouwen der riddelijcker melodijen
te niette gaet
mijn dochteren daer ick mij in behoorden te verblijen
die achten mijn conincklijcke Signorijen
veel min dan droom oft fantazijen
daer deucht op staet
maer sij saeijen haer ongetempert saet
so dat mijn edelheijt blame ontfaet
dus word ick van druck heel desperaet
en desolaet // bij deser oneeren
dat sij de deucht int quaet verkeeren
O conincklijck bloet boven allen heeren
u dochteren comen hier passerende
sijt haer gebreck blaemerende
met vriendelijckheijden int beginnen
want met deuchden machmen meest verwinnen
de Coninck Proetus
Hoort hier mijn dochteren altesaemen
wat meuchdij peijnsen ghij sout u schamen
der grooter blaemen / die ghij mijn doet
dat ghij uwe maechdelijck ootmoet
treet onder den voet met grooter onwaerden
door uwe stinckende hovaerden
daer ghij als gaerden sout gepresen // sijn //
der edelheijt die bequaem int wesen // sijn. //
en uuijtgelesen // van alle princieren
moet men u Lieffelijcke bloeijende violieren
soet als roosieren / voor allen excelente
als medusa veranderen tot een serpente
tfij u der oneeren datmen dit hoort
schaempt als maechdekens toebehoort
versmaet discoort // wilt onderdanich // sijn //
uwen vader sonder wederspannich // sijn //
laet u hovaerdicheijt en u oneerlijcke leven
en wilt u voortaen tot deuchden begeven
ghij wordt verheven // wilt nae mijn bediet // doen
drie dochteren tsamen spreecken
Wij en sellens niet // doen //
Dats qualijck gesproocken tot uwen vader
Verootmoedicht u alle drie te gaeder
en bidt om vergiffenisse van dien
Oft punitie nae recht sal u geschien
en sijn rijck en croon suldij derven
de .2. dochters
Ick soude veel liever van spijte sterven
dan genade bidden
de .3. dochters
Tis al queteringh.....
de .1. dochter
Wij en misdoen niet.....
de .2. dochter
Wij en behoeven geen betering
de /3 dochter
Is ons vader ons vader
Wij sijn // sijn kinderen
de 2 dochter
Wij sullen ons geneuchte doen
de .3. dochter
Al soudt den duijvel hinderen
wadt ghaen wij met deucht oft edelheijt capen
de 1. dochter
Oft met veel eeren.....
Laet loopen laet loopen.....
ons hart tot vastenlavents vreucht verweckt // is
Elck vogeltgen singt so alst gebeckt // is //
punitie nae recht.
Uuijt vuijlen vaten compt selden. goeden dranck
En vreesdij niet het scharp bedwanck
uus vaders des gramschaps rijsen // mach //
Noch punitie na recht dat hij bewijsen // mach //
over al uwe misdadighe wercken.
de Conninck Proetus
Vreest u wilt mijn rechtvaerdicheijt mercken
mijn conincklijcke macht mijn groote deucht
daer ghij erffgenaemen aff sijt en meucht
gedenckt dat ick diemen wel loven // mach
u der conincklijcke croone beroven // mach
so appollo sijn coninckrijck ontsloech
Ja sijn dochter dirce die haer misdroech
eer hij haer tot een serpent verschiep
daer elck om sijnen nootdruft liep
dit soudij in uwe menmorije vaten
Peijnst hoe phaeton hoveerdich boven maten
over sijn vader regneren // woude
phebus / en den hemel regneren // woude
dies hij in grooter cattijvicheijt sanck
Peijnst hoe Dedalus soone verdranck
die de zee te haest wout overvliegen
Van gelijcken so suldij u oock bedriegen
deur u verwaentheijt wreet van conditien
Verootmoedicht u ter sacraficien
van Juno die hooch verheven staet
En bidt vergiffenisse vande misdaet
die ghij haer seght met onbeleefden sinnen
En wilt den staet der eedelheijt beminnen
als goede kinderen en wilt niet spaersaem // sijn //
Wilt schamel / sedich / en ghehoorsaem // sijn //
Volcht edele wercken.....
Weest goedertieren.......
Wilt deucht verstercken.....
Sijt goet van manieren
alle princieren // sullen u begracien
Edelheijt is van sulcker hooger natien
dat sij de telgeren van deuchden prijst
Wie edelheijt verheft......
Sijn naeme rijst.....
Sijt vrolijck van geeste......
Hout u als de reijnste.....
Ende onder de meeste..........
Acht u de cleijnste
en de gemeijnste // tot alle miltheijt
Laet uwe ongetemperde wiltheijt
U groote hovaerde......
U quade nijdicheijt.......
U. ondanckbaer Leven......
U. groote ontijdicheijt......
En u onhebbelijcke handelicheijt
U. gulsicheijt.......
En uwe tirandelickheijt..
doet Juno sacrafficij van desen
sij salt vergeven............
Dat en sal niet wesen...
wij willen onser natueren raet // doen //
Daer blijff ick oock bij....
Wij en mogen geen quaet // doen //
wij en deden ons selven outragij..
de .1. dochter.
Wij en achten geen onderwijs....
Noch oock preeckagij........
Het gaet ons al ter eender ooren in // siet
en dander uuijt
Wij en hebben den sin // niet
Juno sacrafficij te bewijsen
Sij en ist niet Waert...
In eeren te bewijssen / prijsen
sij die Lathona uuijt haer rijck verjaechde
Jae die Semella die elcken behaechde
deden in claeren assche verbranden
de .2. dochter.
En die alckemeda deden veel schanden
en hadse gaern ter doot gebracht
als sij hercules droech
Sij en heeft aen ans geen macht
als over Jo.
Tis een quade dracht....
Sij en heeft noijt goet werck gewracht
souden wij haer eeren
de .3. dochter.
Ghij sijt qualijck bedacht
sij waer ons Liever vande ravens verscheurt
Wee der blasphemien die hier gebeurt
dat ghij de monstrancij der eedelheeden
dus diffameert met dorpelijcke zeeden
daer die glorije der edelheijt bequaeme
in besluijt haeren edelen name
dees diffame sal u noch Leet // sijn //
off ghij moet ootmoedelijck bereet // sijn //
der goddinnen sacrafficij te doen
in restoor van eeren..
Jae Jae morgen noen.....
Doet sacrifijcij tis mijn beveelen
op gehoorsaemheijt..
Jick seg wij en selen.....
dus rust u hooft het is u t'schoonste
de Coninck Proetus.
So verbiede ick u dan mijn conincklijcke woonste
mijn hooge glorij mijn staet van eeren
haest u wilt uuijt mijn Oogen keeren
Ick en wil u hier niet Langer aenschouwen
men mocht Liever Jonge wolven op houwen
Dan sulck gebroet van Jonghe kinderen
die den staet haers vaders aldus verminderen
wech wech en wilt van uwe woorden stillen
de 1 dochter.
En wilt ghij ons niet / ijemant sal ons willen
men sach noch noijt so slimmen pot binnen
men vanter wel een decxsel toe
Eij arme sottinnen
ghij en weet niet wadt ghij verliesen // sult
Armoeden voor weelden ghij verkiesen // sult
goods maledictie sal op u slaen
dat is tquaetste van allen.
Nu Laet ons gaen
heer conimck int hart niet veel drucks / en grijpt
tis een quade peer die niet en rijpt /
pausa.
Juno de goddinnen sittende in een throon.
Ghij die mijn eedelheijt blameren
en den staet van deuchden verneren
en voort hanteeren // Onreijne wercken
so coninck Proetus dochteren diffameren
mijn hoochheijt machtich int regeren
contrarij der edelheijt int bemercken
die vermaledij ick sonder cesseren
als coeijen de beestelijck regneren
int velt van blaemten daer sij na hercken
en alle anderen die edelheijt verstercken
als kalveren die niet en gronderen
dan tvoetsel van fenijnighe wercken
Punitie nae recht ondoet u vlercken
en loon nae wercken // geeft over al
die menich is oorsaeck van sijn selffs misval
punitie en hertelijck melijen tsamen uuijt punitie nae
						recht
Hoort hartelijck medelijden
Wel wat isser geschiet
Watte............
Jae...........
En weet ghij dat niet....
Neen ick / geeft mij tverstant van sinne
Juno die eerwaerdige godinne
heeft conimck Proetus dochteren beswooren
tot drie koeijen
Wadt seghdij drie koeijen
Jae ghij sultse wel hooren
ghij en saecht noijt quader koeijen
De dochteren comen uijt als koeijen besijden thof ende
							loeijen.
Meu. mou. beu. etc.
Hoortse daer Loeijen....
Sietse schudebollen....
Noijt quader treecken...
sij sullent al aen stucken hier breecken
die coeijen loeijen.
Meu mou beu etc....
Hoortse toch borlen....
Sietse staen snabben...
Sij sorlen sij horlen....
Sij stooten sij crabben....
Sij blaten sij crijten......
Sietse achter uuijt slaen.....
Sij sullent al verbijten....
Laet ons wechgaen
sij schuijmbecken al waerense beseten
Haesen en vossen twort al verbeten
eer sij uuijt desen acker springen
Noijt quader koeijen......
Wie salse dwingen....
al hadden wij herculus cracht te baeten
ten mocht niet helpen /
Wij moetense laeten
in haer quaetheijt daer en is geen dwingen an
sij sijn te wonderlijck.
Nu gaen wij dan....
en den coninck dit wonder verclaeren.
Pausa hier gaen sij nu tsaemen int hof terwijl blaten die koeijen ende
						bijsen eens ende gaen besijden thof in
Nu comen hertelijck medlijen ende punitie
Hoort heer Coninck tis al qualijck gevaeren
des moet ons alle soleas verminderen.
U dochteren heere......
U drie kinderen
heeft Juno vermaledijt lieve heer
tot drie coeijen
Noijt sulcken oneer
sijn mijn dochteren ter maledictie gecomen
dat is mijn Leet
Tis qualijck genomen.....
van Juno dat sij so diffameerden
den staet der deuchten en hem regeerden
in sonden daerom sijn sij vervloeckt
elck in een beest dat geen eer en soeckt
want tis al beestelijck wat sij bedrijven
Mijn conincklijck hart moet druckich blijven
dat mijn dochteren die ick bemime hartelijck
dus sijn inde maledictie smartelijck
van Juno daer edelheijt in beloocken // is
want sij sijn alst al gesproocken // is
den troost daer tharte op rusten / moet
Al sijn sij beestelijck sij sijn som goet
maer bij verwaentheijden compt groot quaet
dus sijn sij gevaren
O coninncklijck zaet
men mach haer beestelijckheijt wel misprijsen
Ghij en saecht noijt koeijen so loopen en bijsen
in haer felheijt moet hem elck bedrucken
Sij willent al doot bijten...
En stooten in stucken
dat alle harten wel staet deeren
Och eijlacij dat en hoor niet geeren
dat mijn kinderen beestelijck sijn genaijcijt
Die ick van harten so had begracijt
o dochteren die minlijck waert int gesichte
verciert met glorieusen Lichte
ende ootmoedich onder mijn subjectie
van waer compt u dees beestelijcke complectie
contrarij der edelheijt obstinatich
mijnder hoocheijt invieus ende hatich
ende ghij pleecht so goedertieren te sijn.
moet u minlijck wesen schoon van aenschijn
in gedaente van coeijen nu sijn verkeert
dus en meuchdij nimmermeer sijn geeert
indien u menschelijck leven blijft verlooren
Sijt te vreden mogende conimck vercooren
al behouden die koeijen een beestelijck leven
sij sullen melck der soeticheijt geven
daer tlant sijn voetsel bij ontfaen // moet //
Alsmen de waerheijt wel verstaen // moet //
al en sijn de coeijen niet Jolijtelijck
int aensien sij sijn nochtans profijtelijck
daerom en salmense niet versmaden
al loopen sij wildelijck vol ongenaden
ick hoop men salse noch wel paijen
Sijt te vreden al macht wat draijen
het sal hoop ick beter vallen eer lanck
O mijn belemmerde sinnen cranck
moeten mijn druckelijck corrumpeeren
ghij hartelijck medelijden hoort mijn begeren
gaet publiceren // in landen en in steden
wie die coeijen vander beestelickheeden
gebrengen can in haer maechdelijck wesen
sijnde in deuchden als de gepresen
dat ick hem voor sijn arbeijt geven // sal
eendeel mijns rijcks daer hij bij leven // sal //
dit suldij alomme gaen verclaeren.
Punitie nae recht
Heer Coninck hij is dit gaen openbaeren
Ick hoop het werdt noch een verblijdinghe
wel hem die brenght goede tijdinghe
Pausa / hier gaet den coninck in met
						Pausa / hier gaet den coninck in met
						Punitie na recht // dan compt
						hertelijck medlijden wederom. alleen
						uuijt ende publiceert als hier na
						volcht
hartelijck medelijden
Hoort hoort hier alle notabele sinnen
die natuerelijcke wijsheijt onderkinnen
d'bevel des conincks bequaem int groeijen
hoe vande eerwaerdige goddinne
Juno die elck moet beminnen
sconimcks dochteren verandert sijn in coeijen
om dat haer onbequaemlijck roeijen
voor alle princen moet schandelijck vloeijen
contrarij den staet van deuchden en eeren
isser ijemant in wijssheijden so int bloeijen
dat hij hemselven daer mee wil moeijen
dat sij als menschen weder verkeeren
en dat hijse also can geleeren
dat sij verheffen den staet van eedelheeden
de coninck wiens waerdicheijt moet vermeeren
hij sal hem maecken een heer der heeren
en geven hem Landen borgen en steeden
elck doe sijn cracht met wijsen seeden
dat wij die coeijen niet meer beestelijck aenschouwen
want goeden dienst en blijft niet onvergouwen
natuerelijcke wijsheijt